Bütgenbach

Bütgenbach (Frans: Butgenbach) is e plekke en gemeente in de provinsje Luuk in d' Ôostkantongs. De gemeente makt deel uut van de Duutstoalige Gemeenschap van België.

Elsenborn is e deelgemeente van Bütgenbach. In de deelgemeente Bütgenbach zelve liggn de dorpn Weywertz en Berg. In Elsenborn ligt nog 't dorp Nidrum. Heelegans in 't noordn van Elsenborn, teegn de grenze met Duutsland, liggn de gehuchtjes Küchelscheid en Leykaul.
 Geschiedenisse 
D' eeste vermeldienge van Bütgenbach dateert van de Karoliengers in de 9e eeuwe. Van 1200-1214 was 't gebied eygndom van de groavn van Luxemburg en loater van 't hertogdom Limburg.

In 1237 wierd de burcht gebouwd ip e rotse boovn 't dal van de Warche. Da wierd 't middelpunt van 'n heerlykheyd, Hof Bütgenbach genoamd, die ook de dorpn Berg, Elsenborn, Faymonville, Nidrum, Sourbrodt en Weywertz omvatte.

In de loop van tyd gieng dien heerlykheyd over noa de groavn van Viandn en 't Huus Nassau. In 1503 kreeg de familie Von Rolshausen den heerlykheyd in leen van de Nassau's en da bleef azo toet 1786. In 1575 wierd de burcht deur brand getroffn moar in 1624 were hersteld. In 1689 wierd de burcht verwoest deur de troepn van Lodewyk XIV van Vrankryk.

In 1795 wierd Bütgenbach deur de Fransche g'annexeerd en in 1815 kwam 't Pruussisch. Binst de Fransche bezettienge wierd de burcht definitief verwoest en 't bleef e ruïne. 

In 1920 wierd Bütgenbach conform 't Verdrag van Versailles an België ofgestoan. 

In 1932 wierd e stuwdam in de Warche gebouwd en oentstoend 't Meer van Bütgenbach.

Binst de Twèede Weireldoorloge wierd 't groendgebied van Bütgenbach t'hope met Eupen-Malmedy an 't Duuts Ryk gehecht. In 1945 kwam Bütgenbach were oender bestier van België.

In 1977 fusioneerde Bütgenbach met eenigte omliggnde gemeentes toet de fusiegemeente van nu.
 Beziensweirdigheedn 
Hof Bütchenbach
Sint-Stefanuskerke
Hof Lindenstrasse 12 (Weywertz)

 Nateure en landschap  
Bütgenbach ligt in de Belgischn Eyfel. Te noordn van Bütgenbach stroomt de Warche. Sedert 1932 ist er e stuwdam gebouwd en is 't Meer van Bütgenbach oentstoan van 120 ha.

Categorie:Gemêente in Duutstoalige Gemêenschap
Categorie:Plekke in Duutstoalige Gemêenschap